Pavlovov dom

Pavlovov dom (po rusky Дом Павлова - Dom Pavlova) je tehlová trojposchodová obytná budova, ktorá sa skladá z viacerých blokov, stojaca na okraji Leninovho námestia (v minulosti Námestia 9. januára) na Sovietskej ulici vo Volgograde (Stalingrade). Pred druhou svetovou vojnou bola budova známa ako Dom odborníkov. Počas bitky o Stalingrad sa koncom septembra 1942 stala dôležitým oporným bodom sovietskej obrany. Pomenovaná je na počesť seržanta Jakova Pavlova, ktorý zodpovedal za obsadenie a začiatok obrany budovy. V súčasnosti slúži znovu svojmu účelu ako obytný dom.

 Dejiny budovy 
náhľad|vpravo|Pavlovov dom po skončení bojov o mesto. Jeden z vchodov zničený zásahom leteckej bomby.
Dom bol jedným z najprestížnejších v meste, pred vojnou v ňom bývali továrenskí špecialisti a pracovníci komunistickej strany mesta. Počas bojov o Stalingrad sa stal významným obranným objektom. Z vojenského hľadiska mal dom nesmiernu hodnotu, pretože priamo od neho viedla cesta k neďalekej Volge a z jeho okien bolo možné sledovať a pokryť paľbou ručných zbraní časť vtedajšieho Námestia 9. januára (pomenované podľa krvavej nedele roku 1905). Stavba sa navyše vkliňovala do nemeckých postavení a bolo z nej možné kontrolovať široké okolie a nachádzala sa iba 500 metrov juhovýchodne od hlavnej železničnej stanice. To bolo hlavnou príčinou toho, že velenie 13. gardovej streleckej divízie označilo dom ako významný taktický bod a rozhodlo sa ho získať. 13. gardová strelecká divízia však bola ťažko poznačená bojmi a na prieskum sa veliteľ roty I. I. Naumov, rozhodol vyslať 23. septembra iba 4 členné družstvo vedené seržantom J.F. Pavlovom. Sovietski vojaci pri nočnom prieskume budovy objavili a zlikvidovali nemecké guľometné družstvo. Zároveň zistili, že sa v pivniciach budovy nachádza viacero civilistov, dvaja ranení červenoarmejci a zdravotník, ktorý ich ošetroval. Seržant Pavlov následne začal organizovať obranu a provizórne opevnenie stavby. Nemci obranu budovy, ktorá sa vkliňovala do ich postavení odrezali od posíl. Pavlov neskôr vyslal zdravotníka Kalinina, ktorého objavili v pivnici, aby sa spojil s ich rotou a oznámil, že zaistili budovu. Posilám sa však podarilo prebiť k Pavlovovmu domu až 3. októbra. Posila pozostávala z bojom poznačenej roty I. F. Afanasieva, ktorá mala okolo 25 mužov. Posila však prišla s dostatočnými zásobami aby bola schopná prečkať obliehanie.

Budovu v prestávkach medzi bojmi obkolesili ostnatým drôtom a mínami, do okien umiestnili guľomety, na obranu pred tankmi priniesli protitankovú pušku a dokonca aj 2 ľahké mínomety. Dom bol pravidelne pod paľbou nemeckého delostrelectva a mínometov, niekoľkokrát ho napadlo i letectvo, čo malo za následok ťažké poškodenie jedného bloku. Vchody sledovali nemeckí ostreľovači. V neskoršej fáze obrancovia vybudovali okolo budovy sieť zákopov, ktorými spojili predsunuté postavenia. Odtiaľ mohli viesť krížovú paľbu po nemeckých jednotkách a dokonca vykopali niekoľko stoviek metrov dlhý spojovací zákop k najbližšiemu sovietskemu postaveniu pri Volge.

Obrana budovy trvala od jej obsadenia 23. septembra 58 dní do 25. novembra 1942, kedy sa podarilo zaistiť spojenie s okolitými jednotkami. Neskôr v januári dostali vojaci príkaz na zmenu pozície a opustili budovu. Pri následných pouličných bojoch v meste padlo viacero obrancov. Pavlov aj Afanasiev boli ranení. Veliteľ obrany Afanasiev prišiel o zrak. Na počesť seržanta Pavlova dostal dom meno „Pavlovov dom“. Počas celej doby, kedy sa o dom bojovalo, sa pivniciach domu nachádzalo asi 30 civilistov. V priebehu bitky sa dokonca v pivnici narodilo dieťa. V plánoch a mapách, ktoré boli po kapitulácii nemeckých vojsk ukoristené, bol Pavlovov dom vedený ako sovietska pevnosťDohnal. R., 2014, Hrdina z boje o Stalingrad. Extra válka, II. světová Speciál, Největší esa II. světové války, s. 59.

 Symbol vytrvalosti 
Dom Pavlova sa stal symbolom vytrvalosti a vzdoru obrancov Stalingradu. Symbolika nebola úplne abstraktná, reálna situácia obrancov vypovedala veľa o stave obrany celého Stalingradu. V predmetnom úseku sovietskej obrany bol Pavlovov dom jediná väčšia prekážka, ktorá delila Nemcov od Volgy, ktorá bola ich konečným cieľom. Úzky pás územia okolo Volgy sa Nemcom počas bitky nikdy v plnej miere obsadiť nepodarilo. Dom bránený v úvodnej fáze bojov iba hŕstkou obrancov vytrval a nepadol ani v tých najťažších bojoch Nemcom do rúk. Budova bola po vojne čiastočne zrekonštruovaná. Juhovýchodnú časť budovy po vojne upravili do podoby pamätníka. V blízkosti Pavlovovho domu, cez ulicu, sa nachádza Múzeum panoráma stalingradskej bitky.

Generál Čujkov, veliteľ obrany Stalingradu vo svojich memoároch ironicky poznamenal, že Nemci stratili viac mužov, pri snahe obsadiť Pavlov dom, ako pri obsadzovaní Paríža.Čujkov, V., Sraženie veka. 

 Počítačové stvárnenie Pavlovovho domu 
 V počítačovej hre Call of Duty sa nachádza level, v ktorom sa hráč ako ruský roľník, musí podieľať sa obsadení a obrane tejto budovy pred viacnásobnými vlnami útokov nemeckých vojakov a vojenskej techniky, až kým sa nedostavia sovietske posily. Hráčov oddielový veliteľ v tejto misii je pomenovaný podľa skutočného seržanta Jakova Pavlova, ktorý sa na obrane tohto domu podieľal. V hre sa tiež nachádza multiplayer mapa Pavlovovho domu (mp_pavlov) /Pavlov's House/. 
 V počiatočných verziách modifikácií Red Orchestra počítačovej hry Unreal Tournament 2004 sa nachádzal level, ktorý bol alúziou na skutočný boj medzi sovietskymi a nemeckými vojskami o kontrolu nad touto budovou.
  V počítačovej hre Forgotten Hope a jej úprave Battlefield 1942, sa nachádza level, kde sovietske a nemecké vojská bojujú o kontrolu nad touto budovou.
 Pavlovov dom je budova v prvej misii počítačovej hry Close Combat III: The Russian Front, kde ju zo začiatku kontrolujú Nemci. Avšak, tento boj sa odohráva v bitke na Ukrajine počas operácie Barbarossa a nezhoduje sa tak s historickým bojom o skutočný objekt, dnes označovaný ako Pavlovov dom.

 Referencie 

 Iné projekty 

 Zdroje 

 A.M. Vasilevskij, K.K. Rokossovskij, G.K. Žukov, N.N. Voronov. A.I. Rodimcev, V.I. Čujkov, V.G. Zajcev, I.I. Ľudnikov, A.I. Jeriomenko, A. Werth, W. Adam, F. Paulus, L. Steidle, J. Weider: Stalingrad / Spomienky účastníkov bitky na Volge. Bratislava, Nakladateľstvo Pravda 1983, s. 222 - 243

 Externé odkazy 
 Dom Pavlova

Kategória:Pamätníky v Rusku
Kategória:Stavby vo Volgograde
Kategória:Pamätníky druhej svetovej vojny